作者:鮑溶
標題:述德上太原嚴尚書綬
內容:帝命河嶽神，降靈翼軒轅。天王委管鑰，開閉秦北門。頂戴日月光，口宣雨露言。甲馬不及汗，天驕自亡魂。清塚入內地，黃河窮本源。風雲寢氣象，鳥獸翔旗幡。軍人歌無胡，長劍倚昆侖。終古鞭血地，到今耕稼繁。樵客天一畔，何由拜旌軒。願請執禦臣，為公動朱轓。豈令群荒外，尚有辜帝恩。願陳田舍歌，暫息四座喧。條桑去附枝，薙草絕本根。可惜漢公主，哀哀嫁烏孫。